EL  FILL  DE  CRIST 


AMBROSÍ    CARRIÓN 


EL  FILL  DE  CRIST 


TRAGÈDIA   EN   UN   ACTE 


O    O    O 


BARCELONA 
A.  ARIÍS,   IMPRESSOR   :   CARRER  D'EN  BALMES,  54 

1912 


Ningú  pot  traduir  ni  reim- 
primir aquesta  obra  sense 
permís  de  l'autor  :  La  So- 
ciedad de  Autores  Espa- 
üoles  està  encarregada  de 
la  cobrança  dels  drets  de 
representació 


A    L  AMIC    BENEMÈRIT 

P.  AUDOUARD 

QUI,  AMB  LA  SERENITAT 
DEL  SEU  OPTIMISME 
I  AMB  l'esforç  de  LA 
SEVA  VOLUNTAT  PER- 
SISTENTA,  VA  CON- 
DUIR-ME  AL  TEATRE 

A.  C 


608»-i^*-^ 


Quód  si  oculus  tuus  dexter  scandalizat  te,  erue 

eum,  et  projice  abs  te... 

Sant  Mateu.— Cap.  v,  vers.  29 


Quód  si  oculus  tuus  scandalizat  te,  ejice  eum... 

Sant  Marc— Cap.  ix,  vers.  4fr 


DRAMATIS  PERSONiï 


La  patrícia  Veturía 

El  jove  crístià 

El  senador  Plauci 

Una  esclava  grega  nomenada  Eos 

Una  esclava  sirià  laboradora  de  perfums 

La  multitut  (interna) 


Aquesta  obra  s'estrenà  la  vetlla  del  8  de  Maig 
de  1912  en  el  teatre  Principal.  La  representaren  res- 
pectivament els  artistes:  Marguerida  Xirgu,  Enric 
Giménez,  Enric  Guitart,  Josefina  Santolaria,  Pilar 
Santolaria,  Miquel  Sirvent,  Jaume  Capdevila,  Santiago 
Amorós  i  Josep  Gibert,  baix  la  direcció  de  l'Enric 
Giménez. 


ACTE  ÚNIC 


Passa  en  la  possessió  de  la  patrícia  Veturía,  prop  de 
la  Roma  imperial  del  temps  de  Neró,  devastada  per 
l'incendi, 

L'acció  té  lloc  en  una  gran  cambra  oberta  al  fons 
a  una  amplíssima  terraça.  El  sol  ponent  passa  per  en- 
tre les  columnes,  banyant  part  de  la  terraça  sa  llum 
daurada. 


(Plauci  parla  amb  les  esclaves  que  van  i  venen 
de  la  terraça  a  dintre  portant  braçals  de  flors 
que  disposen  per  la  cambra,  després  vessen 
oli  en  les  llànties  i  pengen  garlandes  de  les 
columnes  com  disposant  un  festí.) 

PLAUCI 

Diguereu  a  Veturía?... 

EOS 

Sí,  avisada 
es  que  esperes  ací... 

PLAUCI 

{després  d'una  pausa,  observant  els  moviments 
de  les  esclaves.) 

Per  què  vosaltres 
pengeu  garlandes,  heu  cremat  la  mirra 
i  en  les  llànties  vesseu  oli  de  baume?... 
Potser  pera  un  festí? 

l'esclava  sirià 
{que  estava  agenollada  preparant  un  vas  de  per- 
fums en  el  centre  de  l'escena,  mentres  Eos  dis- 
posa les  flors  pels  vasos) 

Ella  va  dir-nos : 
«Aquesta  vetlla  vull  la  cambra  plena 
de  tants  perfums,  que'ls  cors  hi  defalleixin; 
porteu  cantaires  grecs,  d'aquells  qui  saben 
cantar  el  goig  d'Anacreó  i  Teòcrit 
besant  el  vas  o  be  besant  l'aimada. 
Porteu  dançaires  de  l'hispana  Gades, 
aquelles  que  reblinquen  com  les  flames 
d'una  foguera  els  cossos,  i  qual  ritme 
encén  tots  els  desitjós,  i  porteu-me 
histrions  que  representin  el  judici 
de  Paris,  o  a  Dànae,  fecondada 
per  pluja  d'or,  o  a  Leda,  amb  el  fort  cigne. 
A  Venus  la  daurada  les  colomes 
sacrifiqueu,  perquè  propicia  sigui. » 
{Alçant-se,  s'acosta  a  Plauci  i  diu  amb  veu  mis- 
teriosa, mentres  Eos,  que  segueix  arreglant  les 
flors,  gira  el  cap  pera  escoltar,  atançant-se 
a  la  fi.) 

I  a  mi,  oh  senyor!  va  dir-me  eixes  paraules: 
.«Disposaràs  un  vi  de  meravella, 
un  vi  d'aquells  que  encenen  els  desitjós, 
que  fan  tornar  la  joventut  perduda, 
que  donen  força  als  llavis,  per'  que  als  besos 
ajuntin  el  mossec,  que  donen  ciència 
a  les  indoctes  mans  per'  la  caricia... 
Un  vi  meravellós,  car  la  victorià 
aquesta  nit  jo  vull  que  a  mi'm  coroni, 
i  a  la  deesa  Cipria,  en  daurat  càlzer, 
ofrenaré  el  teu  vi.»  Això  va  dir-me. 

PLAuci  (rient) 

Llavores  l'ha  ferida  una  sageta 
del  deu  infant? 

EOS 

Està  com  embogida. 
No  para  esment,  ni  pren  cura  en  les  coses,, 
sols  pensa  en  aquest  hom. 

PLAUCI 

Es  bell? 

l'esclava  sirià 

Adonis 
ne  fora  avergonyit  mirant  son  rostre. 
{Passejant  per  la  cambra  s'acosta  a  l'esquerra 
i  s'entreté  desfullant  anà  rosa  que  surt  d'un 
gerre.) 

PLAUCI 

I  qui  es?  Potsé  un  patrici,  o  be  un  atleta 
traci,  0  un  centurió,  o... 

EOS 

De  nosaltres 
no  ho  sab  ningú.  Llavors  que  Roma  encesa 
fou,  el  trobàrem  ajaçat  al  pòrtic, 
sense  sentits.  Tenia  una  ferida 
terrible  al  pit,  i  pobrement  vestia. 

PLAUCI 

1  com  li  diuen? 

EOS 

No  ho  sabem. 

l'esclava  sirià 

No  parla 
jamai.  Es  concirós,  i  llargues  hores 
passa  en  la  nit  fitant  a  les  esteles ; 
plora  i  no  parla  mai. 

EOS  ( amb  molt  misteri ) 

A  mi  va  dir-me 
Critó,  l'esclau  que  cuida  de  les  plantes, 
que  era  un  cristià... 

PLAUCI  {girant-se,  s'atança  a  les  esclaves) 
Cristià  dieu?  El  Cèsar 
afirma  que  ells  van  ser  qui  foc  a  Roma 
calaren. 

{Una  pausa.) 

l' ESCLAVA  SÍRIA  {amb  veu  tremolosa) 
Tots  a  mort  diu  que'ls  condemnen? 

PLAUCI 

Faran  grans  festes.  Tigelí  ho  disposa 

per  orde  de  Neró.  En  elles  càstig 

tindran  aquestos  folls  que  un  mar  de  flames 

feren  de  la  ciutat.  Ah !  com  terrible 

es  la  ira  del  Cèsar!  (Irònicament) 

Mes  ell  sempre 
es  un  artista...  Ha  vingut  a  dir-me 
un  centurió  que  m'invitava  el  Cèsar. 
També  Veturia  crec  serà  cridada. 
Ella  ha  sigut  fins  ara  de  les  festes 
un  atractiu,  i  ja  sabeu  que  sempre 
plau  a  Neró. 

EOS 

Es  tant  hermosa! 

PLAUCI 

Ara 
força  extranyat  tothom  resta  al  saber-la 
allunyada. 

l'esclava  sirià 

-Es  folla  per  eix  "home, 
tant  com  Kibeles  fou  per  Atis  folla. 

EOS  • 

Si  son  espòs  tornés!... 

PLAUCI 

Es  lluny;  a  Egipte 
va  enviar-lo  Neró,  i  abans  que'l  cridin 
passarà  temps. 
(Irònic.)  Veturia  es  tant  hermosa... 

{Cambiant  de  tò.) 
Mes  ella  no  sab  pas  que  si  arribava 
a  orelles  de  Neró  que  ací  s'hi  troba 
aquest  cristià,  incórrer  pot  en  l'ira 
del  Cèsar. 

L'ESCLAVA  SÍRIA 

Quan  l'amor  la  té  embogida 
no  pensa  en  res. 

ECS 

Mireu,  ja  ve. 

PLAUCI 

A  Roma 
serà  precís  que  torni,  i  aquest  home 
donar  als  pretorians... 

(Entra  Veturia,  vestida  amb  gran  esplendidesa, 
tal  com  una  cortisana  disposta  pera  l'orgia. 
Va  coberta  amb  una  túnica  finíssima  que  per- 
met  endevinar  tots  els  encants  de  la  fembra, 
plena  de  joiells  i  amb  els  cabells  empolsats 
d'or.  Les  esclaves  s'inclinen  al  seu  pas.  Ella\ 
travessa  l'escena,  s'asseu  i  allarga  el  braç  al 
senador,  qui  li  besa.) 

VETURIA 


Oh  Plauci,  salve! 
Potser  t'he  impacientat,  mes  les  esclaves 
són  belles,  i  tu  sabs  que  amb  la  bellesa 
sempre  es  plaent  restar-hi. 

PLAUCI 

Cert,  Veturia. 
Tes  esclaves  són  belles  com  les  Gràcies; 
mes  tu  ets  Venus,  i  davant  d'aquesta, 
tota  bellesa  s'es  perduda  i  fosa. 

VETURIA  {com  desviant  el  compliment) 

Oh  Plauci!... 

Mes,  per  què  no'm  dones  noves 
del  Cèsar  i  de  Roma? 

PLAUCI 

Per  xò  a  veure-t 
jo  soc  vingut.  Un  centurió  a  ma  casa 
ha  arribat  a  invitar-me  per  les  festes 
disposades  pel  Cèsar. 

VETURIA 

I  qui  en  elles 
hi  pendrà  part? 

PLAUCI 

Diu  que  ningú  memòria 
tindrà  de  cosa  tal  com  la  que  ara 
veuran  els  nostres  ulls...  Penso  que'l  Cèsar 

voldrà  que  també  hi  siguis...  Eixes  festes 
en  honor  dels  cristians  diu  que  disposen. 

vETURiA  {alçant-se  astorada) 
Dels  cristians  dius? 

PLAUCI 

{fingint  sempre  indiferència) 

Ells  són  a  qui  s'acusa 
de  l'incendi  de  Roma. 

vETURiA  {precipitadament) 

Això  es  mentida, 
es  falsetat,  ho  sents?  Potser  tu  creies... 

PLAUCI 

Oh  Veturia !  no  cal  parlar.  El  Cèsar 
sab  que  són  ells,  i  quan  Neró  assegura... 

VETURIA  {amb  gran  força  de  certitut) 
Menteix  el  Cèsar  i  mentiu  vosaltres. 

PLAUCI 

I  com  ho  sabs? 

VETURIA 

{astorada,  comprenent  la  seva  lleugeresa) 
Oh,  jo  no!...  Mes... 

PLAUCI 

Veturia, 
no  cal  fingir  amb  mi.  Ja  sé  que  amagues 
ací  un  cristià... 

VETURiA  (tremolant) 
No  es  cert,  no  es  cert. 

PLAU  Cl 

No  temis; 
no  són  mos  llavis  qui  ho  diran  al  Cèsar. 
Mes  tot  se  sab  i  cal  que'n  prenguis  cura. 
Aquestes  gents  són  perseguides.  Ara, 
per'  que  la  plebs  sigui  calmada,  calen 
víctimes  sobre  qui  la  culpa  caigui 
de  l'incendi  terrible... 

VETURIA 

No,  ells  no  foren; 
tant  sols  Neró... 

PLAuci  (espantat) 

Ets  folla.  Si't  sentissin, 
series  perduda  i  jo  també... 

VETURIA 

No  temis: 
tots  els  esclaus  me  són  fidels... 
(Una  llarga  pausa.  Plauci  va  al  fons  fins  a  la 
terraça;  ella  roman  quieta  com  esparverada. 
A  l'últim  ell  torna,  i  atançant-se  a  la  patrícia, 
li  diu  amb  força  afecte:) 

PLAUCI 

Veíuria, 
llença-1  eix  hom ! 

VETURIA 

Mai! 

PLAUCI 

Pensa  que  jo't  parlo 
amb  tot  afecte.  Nostra  sang  es  una. 
Nostres  mares  germanes  ens  juntaren 
d'infants,  i  sempre  t'he  estimat,  Veturia. 
No  temis  res  de  mi.  Que  la  follia 
d'amor  t'ha  presa  be  ho  sé  prou!  Disposa 
que  eix  hom  sigui  allunyat.  Retorna  a  Roma 
i  oblida-1.  Cal  la  voluntat  del  Cèsar 
seguir,  i  ara  als  cristians  encar  que  siguin 
ignocents,  de  l'incendi  se'ls  acusa. 
A  tots,  a  tots  condemnen,  i  en  grans  festes 
se'ls  donarà  la  mort.  Els  qui  els  amaguen 
són  condemnats  com  ells.  L'ira  del  Cèsar 
no  perdona  a  ningú.  Ja  veus,  Veturia, 
que  seria  terrible:  una  patrícia 
llançada  al  circ  entre  eixos  miserables, 
vergonya  greu  per'la  familia  nostra, 
càstig  potser,  i  tu  en  la  jovenesa 
morta... 

VETURIA 

No  parlis  més.  Tu  sols  tems  ara 
perdre  el  favor  del  Cèsar.  Tots  vosaltres 
sou  iguals.  Qui  recorda  nostres  avis, 
aquells  qui  feren  eixa  Roma  excelsa? 
Des  la  maisó  que  omplenen  les  tenebres 
ells  deuen  malehir-vos.  (Pausa.) 

No,  jo  ara 

seré  més  forta  que  vosaltres. 
(Quasi  plorant)  L'aimo 

eix  hom  extrany,  no  sé  per  què,  mes  l'aimo. 
(Amb  gran  força.) 

I  jo  per  ell  afrontaré  del  Cèsar 

la  violenta  ira,  i  els  suplicis 

dels  seus  botxins,  i  afrontaré  a  vosaltres 

si  en  contra  mi  veniu.  Tota  ma  vida 

es  com  una  alta  flama  que's  reblinca 

soperba  contra  tot  i  res  l'apaga. 

PLAUCI . 

Això  es  follia.  Eix  hom,  quin  pler  va  dar-te 
que  aixís  t'ha  pres? 

vETURiA  {amb  veu  tremola) 

Oh!  cap.  Entre  mos  braços 
mai  l'he  sentit  jo  defallir.  Sos  llavis 
no  m'han  besat  jamai.  Quan  ell  m'ovira 
acota  el  cap  i  s'enrogeix  son  rostre. 
Ell  es  torbat  a  l'ovirar-me,  i  tota 
jo  soc  torbada  a  l'esguardar-lo.  Ara, 
per  un  bes  de  sos  llavis  donaria 
la  vida,  i  si  pogués  besar-lo,  laca 
jo  devindría  sens  gosar.  Oh  Plauci! 
tu  no  comprens  com  es  ma  vida  plena 
d'aquest  amor! 
(Sempre  amb  creixent  entusiasme.) 

Varen  mes  mans  guarir-lo 
de  les  terribles  nafres  que  cobrien 
son  pit,  i  mon  esforç  va  arrebaçar-lo 

de  la  Parca  impietosa.  La  dolcesa 
dels  seus  ulls,  al  mirar-me,  tota'm  torba. 
{Amb  gran  sensualitat) 
I  el  vull,  el  vull  per'  mi.  Entre  mos  braços 
sentir-lo  tremolar  pres  del  deliri 
de  la  gloriosa  lluita;  dels  seus  llavis 
rebren  els  besos  tal  com  una  pluja 
d'estiu,  càlida  i  forta;  ses  paraules 
sentir  a  cau  d'orella  quan  s'ofreni 
a  tot  el  meu  albir...  Ésser  l'esclava 
de  sos  desitjós  i  humiliar-me  tota 
al  seu  davant  com  una  serva.  Tindre-1 
ben  meu,  tot  meu...  Oh  Plauci !  tu  ara'm  parles 
de  Roma,  de  Neró,  de  la  grandiosa 
pompositat  de  nostre  imperi...  Si  ara 
entre  mes  mans  ell  fos,  el  donaria 
per  un  sol  bes  dels  llavis  d'aquest  home. 

{Resta  pantejant.) 

PLAUCI 

Això  es  follia!...  Pensa  que  ara  el  Cèsar 
t'invitarà  a  les  festes...  Potsé,  oh  dóna... 

vETURiA  ( amb  tota  fermesa ) 
M'hi  negaré  si  amb  ell  no  puc  anar-hi! 

PLAUCI  {pres  de  gran  espant) 
Això  serà  la  mort! 

.  vETURiA  {en  Víiltim  extrem  de  l'exaltació) 

Oh,  Plauci!  Cèsar, 
Roma,  l'imperi  tot,  no  canviaria 
per  eixa  mort  trobar  sobre'ls  seus  llavis!... 

{S'ha  alçat,  extenent  els  braços,  com  si  en  l'am- 
plitut  del  seu  gest  copcés,pera  llençar-les,  totes 
les  coses  que  anomena.  Roman  un  instant 
hieràtica  en  la  mateixa  positura,  fins  que's 
deixa  caure,  asseguda,  abstreta  per  complet 
de  tot,  encisada  per  una  visió  interna.  Plauci 
a  la  fi  s'acosta  a  Veiuria  i  diu:) 

PLAUCI 

Ou-me,  Veturia:  quan  sobre  la  terra 
sia  nit  closa,  jo  vindré  a  cercar-te. 
Llavors,  quan  mes  paraules  meditades 

.  per  tu  ja  hauran  sigut,  de  grat  a  vindré 
seràs  disposta. 

{Ella  no  respon.) 

Has  sentit?  Quan  sigui 
la  nit  caiguda,  partirem  a  Roma 
i  tot  serà  oblidat...  Salve...,  Veturia... 

{Parteix  cap  a  la  terraça,  girant-se  pera  esguar- 
dar a  la  dóna,  que  roman  encar  en  la  mateixa 
positura.  Quan  Plauci  ha  desaparegut,  les  es- 
claves apareixen  en  la  terraça,  i  des  del  fons 
contemplen  a  la  patrícia  amb  certa  temença. 
Va  caient  la  tarda  lentament.  Veiuria  sempre 
resta  igual.  A  la  fi  les  dugués  esclaves  entren 
en  la  cambra,  encenen  els  llums  i  els  vasos  de 
perfum.  Llavores  Veturia,  quan  aquestes  finen 
d'arranjar-ho  tot,  redreçant-se  sobtadament, 
diu:) 

VETURIA 

Acosteu-se,  veniu...  més,  més  a  vora 
de  mi...  Que'm  teniu  por? 

Eos  {amb  temença) 

Domina... 

VETURIA 

Digues, 
oh  Eos!  digues  tu  si  encar  soc  bella... 

EOS 

Oh  Domina!  Afrodita  vergonyosa 
abaixaria  els  ulls  veient  ton  rostre. 

VETURIA  {sempre  amb  angoixa) 

No,  això  no  es  lo  que  vull,  oh  esclava!  Digue-m: 
mon  rostre  no  es  marcit?...  Encara  serven 
mos  ulls  l'encant  d'un  altre  temps? 

l'  esclava  sirià 

Ets  bella 
així,  torbada,  com  mai  fores. 

EOS 

Bella 

com  Ariadna  als  ulls  de  Dionysos; 

com  Helena,  qui  fou  dissort  de  pobles; 

com  Dànae  i  Leda  ho  foren  per  l'Olímpic. 

Ets  bella,  bella,  molt  més  bella  encara 

que  l'Afrodita  quan  sorgí  de  l'ona.       {Pausa.) 

Mes  jo  no  sé  per  què  ara  això  preguntes... 

VETURIA 

Oh  esclaves!  Per  el  dintre  d'eixes  cambres 
ha  travessat  la  mort!  jo  l'he  sentida. 

El  seu  alè  com  un  vent  glaçat  era, 
i  he  sentit  com  els  óssos  me  cruixien, 
i  els  meus  cabells  alçar-se,  com  s'enlaira 
una  flama  en  la  nit.  Sa  grapa  estrènyer 
he  sentit  el  meu  coll...  Per  eixes  cambres 
la  mort  ha  travessat...  i  ma  bellesa 
s'ha  marcit... 

l' ESCLAVA  SÍRIA 

No,  no  es  cert,  encar  més  bella 
avui  tu  apars.  Oh!  benhaurat  qui  pugui 
besar  tos  llavis,  més  encar  que  Kresos 
el  lídic  rei... 

VETURiA  {com  prenent  una  resolució) 

Doncs  be:  correu,  esclaves; 
porteu-me  an  ell  i  disposeu  la  festa. 
Els  músics  són  vinguts  i  les  dançaires? 

EOS 

Es  prompte  encar,  oh  domina! 

VETURIA 

Com  sigui, 
porteu-me'l  prest;  jo  vull  que  avui  me  prengui 
entre  sos  braços  i  després  a  terres 
llunyanes  partirem,  ben  lluny...  Mes  ara 
primer  tot  meu,  tot  meu.  Oh  Venus!  sigues 
propicia  al  prec  que  fins  a  tu  jo  elevo 
( Tot  això  ho  diu  mentres  les  esclaves  precipita- 
dament marxen  pel  fons.  Queda  ella  sola  en 
la  cambra.  Resta  un  instant  immòbil,  mes  sob- 

tadament  pren  del  sòcol  d'una  de  les  estàtues 
un  espill  de  mct  i's  contempla.  Després  pren 
roses  de  les  que  les  esclaves  portaren  a  la 
cambra  i  les  escampa  per  terra;  se  dirigeix 
impacienta  fins  a  mitja  habitació,  des  d'ont 
esguarda  cap  al  fons.  A  poc  se  veu  al  jove 
cristià  que  avança  lentament  per  la  terraça, 
dirigint-se  a  la  cambra.  Es  jove  i  formós,  co- 
bert amb  una  túnica  roja  que  li  arriba  fins  al 
genoll.  La  seva  actitut  hieràtica  té  quelcom  de 
misteriosa  solemnitat.  A  mida  que  ell  avança 
ella,  inconscient,a  va  fent-se  arrera,fïns  que  el 
se  detura  a  mitja  cambra  i  diu:) 

EL  JOVE  CRISTIÀ 

Aquella  esclava  teva  que  es  tant  blanca 
m'ha  dit  que'm  demanaves... 

vETURiA  (torbada) 

Jo  volia... 

EL  JOVE  CRISTIÀ 

I  jo  també  quelcom  volia  pregar-te... 
Ja  soc  guarit,  de  que  parteixi  es  hora. 
Quan  sigui  lluny  beneiré,  oh  dóna! 
ton  nom  per  sempre... 

VETURIA  {esclatant) 

No,  tu  no  pots  ara 
partir,  la  mort  t'espera  si  travesses 
l'atri  d'eixa  maisó. 

EL  JOVE  CRISTIÀ 

{sempre  parlant  com  en  èxtasi) 

La  mort!  Es  ella 
qui'm  crida.  De  la  gran  ciutat  s'eleva 
un  clam  que'ls  meus  germans  llencen  a  l'aire, 
cridant  als  qui  són  lluny,  als  qui  romanen 
dormits  en  plàcid  lleure.  Car  la  porta 
serà  tancada  per  aquells  que  obliden 
que  s'acosta  l'espós...  Ells  a  les  noces 
cridats  no  hi  seran  pas,  car  ells  restaren 
amb  les  llànties  sense  oli,  i  quan  tornaren 
adalerats,  la  porta  era  fermada. 
La  mort,  pietosa  mort,  somni  dolcíssim 
quin  despertar  serà  la  benhaurança 
que'I  Mestre  va  prometre... 

VETURIA  (interrompent-lo) 

No,  jo  ara 
no  ho  vull  que  moris.  T'he  tornat  la  vida 
per  perdre-la  jo  així?  Quin  Deu  el  vostre 
es  que  la  força  us  dona  pera  amar-la, 
la  mort? 

EL  JOVE  CRISTIÀ 

Es  el  dintell  d'una  altra  vida 
de  llum,  de  goig,  de  beatitut  excelsa 
ont  tots  hi  som  cridats,  mes  cal  que'ns  trobi 
la  mort  amb  l'esperit  pur,  sense  taca, 
si  hem  de  gaudir  la  joia  inexpressable. 
Car  si  cridats  hi  foren  tots,  poquíssims 
seran  els  escullits... 

VETURIA 

Ta  veu  es  dolça, 
al  parlar  de  la  mort,  com  si  parlessis  ] 

d'una  amada  llunyana  que  t'espera  -j 

extesa  sobre  un  tàlem  tot  de  roses,  | 

i  que  tu  anyores  en  la  llarga  via  i 

per  ont  crudel  destí  mena  tes  passes, 
jo  la  temo,  la  mort.  Jo  vull  ta  vida 
que  confosa  amb  la  meva  entoni  l'himne 
de  joia,  vull  guardar-te  entre  mos  braços 
i  vull  rendir  ta  fortalesa  heroica 
de  joventut. 

EL  JOVE  CRISTIÀ 

Jo  no't  comprenc,  mes  ara 
cal  que  parteixi. 


VETURIA 


Barraran  tes  passes 
els  meus  esclaus...  Ets  presoner...  ) 

{S'alça,  s'acosta  an  ell  i  després  d'esguardar-lo 
fixament  li  diu  amb  veu  sotmesa.) 

Oblida 
tot  el  passat.  Avui  el  sacrifici 
ofrenarem  a  la  daurada  Venus, 
i  après,  lluny  partirem... 

EL  JOVE  CRISTIÀ  (esparverat) 

No,  mai;  les  teves 
paraules  torbadores  mes  orelles 
no  poden  escoltar.  Dessobre  l'ara 

de  la  deesa  impúdica  terribles 

mes  mans  sols  s'alçaran  per  maleir-la. 

Deixa-m  partir. 

VETÜRIA 

Jamai.  La  vida  teva 
a  mi'm  pertany,  jo't  vaig  guarir. 

EL  JOVE  CRISTIÀ 

Ma  vida 
pertany  a  Deu  no  més. 

VETURlA 

Eix  Deu  terrible 
es  tant  injust  que  sols  la  vida  us  dona 
per  passar-la  en  torment,  amb  l'esperança 
d'un  goig  incert  després  la  mort?  El  viure, 
Uavores,  per  vosaltres  es  un  càstig? 
Sou  com  l'esclau  que  viu  en  la  maçmorra 
que  omplenen  les  tenebres  i  desitja 
veure  la  llum  cobrint  l'immensa  plaça, 
encar  que  sab  que  allà  el  botxí  l'espera. 
I  tu  què  sabs,  si  encar  la  teva  vida 
no  ha  començat?  Si  mai  l'ànima  teva 
ha  estat  torbada  pel  desitg  d'uns  llavis 
de  dóna?  Si  tes  mans  encar  no  saben 
el  goig  de  destrià  una  cabellera 
onada  de  perfums  entorn  ton  rostre? 

EL  JOVE  CRISTIÀ 

Oh!  deixa-m,  per  pietat,  deixa-m... 

VETURIA 

La  lluita 
gloriosa  de  l'amor  en  la  suprema 
lassitut  no  ha  fet  caure  ton  cos?  Besos 
frenètics  de  desitg  sobre  tos  llavis, 
entorn  ta  gola,  no  t'han  fet  extrémer? 
Si  encar  tos  ulls  indoctes  no  aprengueren 
l'art  complicat  d'endevinar  la  linia 
d'un  cos  de  fembra  sota  la  fastuosa 
vesta?  Si  mai  el  front  tu  reposares 
dessobre  uns  pits  pesants  com  dugués  roses 
rublertes  de  perfums?  Si  mai  ta  espatlla 
la  segellaren  unes  dents  lascives 
furioses  de  desitg?... 

EL  JOVE  CRISTIÀ 

{vacilant  com  si  anés  abandó nan-se) 

Oh,  dóna!  Calla, 
calla  per  compassió,  car  se  doblega 
mon  esperit  al  pes  de  tes  paraules 
tal  com  un  arc  dessota  la  robusta 
mà  de  l'arquer... 

VETURIA 

Es  que  ja  ets  meu!  Es  que  ara 
dintre  ton  cor  s'ha  despertat  radianta 
ta  jovenesa!  Es  que  ara  dels  teus  braços 
la  forci  vol  cansar-se  en  abraçades! 
Es  que  tos  llavis  crema  set  ardenta 
que  apaga  sols  dels  besos  pluja  forta. 

I  ara  ta  vida  es  com  corcer  que  frisa 
pera  llançar-se  a  la  furiosa  cursa. 
1  es  arborat  ton  esperit  per  flama 
desconeguda.  Ara  empalideixes, 
ets  vacilant,  el  plor  mulla  tos  parpres, 
tremoles  i  de  por  tu  cridaries 
com  un  infant  perdut.  Es  la  radianta 
sageta  del  deu  cec.  La  dus  clavada 
al  cor  i  ja  ningú  podrà  arrencar-la. 

EL  JOVE  CRISTIÀ 

Oh  dóna,  per  pietat! 

VETURIA 

Per  què  no  parles 
encara  de  fugir?  La  nit  es  fosca, 
podràs  saltar  de  la  terraça  a  fóra... 
Ves...,  jo  no't  barro  el  pas... 

{EU  no's  mou;  ella  somriu  triomfalment) 
Ja  ho  veus,  ta  força 
ara  es  finida,  i  aquest  Deu  que  creies 
te  feia  fort  t'ha  abandonat.  Tu  restes 
esmaperdut  fitant-me;  ma  bellesa 
t'ha  ubriagat;  ja  ets  meu! 

EL  JOVE  CRISTIÀ 

{esclatant  en  grans  sanglots) 

No  pots  compendre" 
quina  lluita  en  mon  cor  ara's  desferma. 
Sento  a  la  carn  com  un  miler  de  vibres 
que  amb  boca  famolenca  se  m'arrapen 

i  em  retenen  ací  amb  els  meus  ulls  fixos 
en  els  teus,  tant  badats  com  dos  horribles 
abims.  Sento  ma  pell  que  s'esgarrifa 
sentint  frisar  ton  cos  sota  la  vesta 
i  en  tos  cabells  s'amaguen  els  misteris 
de  les  coses  prohibides,  que  ara'm  criden 
i  m'atrauen,  me  xuclen,  m'empresonen. 

{Pregant-la.) 
Oh,  no!  tingues  pietat!  llença-m  afòra 
abans  que  mancament  al  Crist  jo  fassi! 
Dona-m  la  mort,  mes  lliura-m  de  que  pequi 
i  no'm  prenguis  la  vida  perdurable. 

VETURIA 

Més  que  ton  Deu  es  forta  ma  follia 
i  res  pot  deturar-me. 

EL  JOVE  CRISTIÀ 

Oh  Crist!  Ampara-m, 
que'm  sento  vacilar!  Per  què  en  la  lluita 
m'abandonares?  Ara  apar  que'm  volti 
una  daurada  boira  ont  hi  ressonin 
mil  torbadores  veus. 

VETURIA 

Vina  amb  mi,  vina. 

EL  JOVE  CRISTIÀ 

Oh,  deixa-m,  per  pietat! 

VETURIA 

Si  ets  meu,  si  ara 

ja  no  tens  força  per'  la  lluita,  oblida-1, 
ton  Deu,  i  vina  amb  mi! 

EL  JOVE  CRISTIÀ 

Jamai.  Escolta, 
oh  Crist!  ma  veu.  (Se  deixa  caure  de  genolls.) 

Del  fons  de  ma  misèria 
jo  vacilant  en  greu  perill  t'invoco... 
Torna  la  força  a  l'esperit,  allunya-m 
d'aquesta  dóna  i  pren  la  meva  vida. 
Oh  Deu!  pietat!  pietat!  car  defalleixo, 
que  en  el  foc  de  sos  ulls  com  una  aresta 
mon  ànima  s'arbora. 

[Alçant-se  i  mirant-la  fixament) 
Nova  força 
jo  sento  dins  mon  pit.  L'alè  m'envolta 
del  Crist!  No,  no  has  de  vence-m! 
{Mentrestant  ella  s'acosta,  i  treient-se  les  agulles 
que  aguanten  els  seus  cabells,  les  deixa  sobre 
la  taula,  i  extenent-los  amb  les  mans  davant 
la  faç  d'ell,  li  crida  triomfalment,  en  plena 
follia:) 

VETURIA 

Mira:  cauen 
els  meus  cabells  dessobre  mes  espatlles  „ 

igual  que  una  cascata  que  rodola 
dessobre  polits  marbres.  Són  una  aigua 
meravellosa  pera'ls  desitjosos 
llavis  del  qui  m'adora;  ells  són  causa 
de  set  inextingible.  Vina,  vina, 
i  ubriaga-t  en  la  doll  inextroncable. 

(A  mida  que  ella  parla,  ell,  amb  els  ulls  oberts, 
l'esguarda  terriblement.  Del  seu  defalliment  i 
torbació  va  passant  a  una  gran  fermesa  d'es- 
perit. Va  acostant-se  a  la  taula  ont  ella  ha 
deixat  les  agulles,  mentres  Veturia  va  prosse- 
guint delirant  cada  volta  més  destriant  sa  ca- 
bellera.) 

Mira-ls,  els  meus  cabells.  Són  una  xarxa, 
són  vius,  i  en  cada  rull  dintre  hi  palpita 
una  caricia  nova,  mai  tos  besos 
els  hi  treuran  el  baume  que'ls  perfuma. 
Provar-ho  vols?  Llavors,  entorn  ta  gola 
jo  els  nuaré  i'm  besaràs  el  rostre. 
Són  tal  com  les  serpents  que  de  Medusa 
volten  la  faç.  Ningú  pot  arrencar-se 
del  seu  encant.  Té,  pren-los,  per  tu  ara 
jo'ls  he  desfet.  I  quan  tes  mans,  perdudes, 
dintre  l'immensa  tofa  s'ubriaguin 
tu  seguiràs  la  meva  espatlla  blanca, 
voldràs  saber  la  nuditat  oculta 
dintre  la  vesta,  i,  en  follia  excelsa, 
estriparàs  les  robes  que'm  cobreixen 
i  brutalment  ta  joventut  gloriosa 
esclatarà,  i  entre  tos  braços  tota 
seré  jo  presa... 

EL  JOVE  CRISTIÀ 

Deixa-m,  no  vull  veure-t! 

{Se  tapa  els  ulls  amb  les  mans  pera  allunyar  la 
visió  torbadora,  mes  ella  prossegueix  en  l'úl- 
tim extrem  de  la  follia.) 

VETURIA 

Què  hi  fa  que  ara  tos  ulls  les  mans  cobreixin 
si'm  tens  a  dintre  d'ells,  a  dintre  l'ànima, 
i'm  veus  en  la  tenebra,  i  allà  ont  tombis 
el  teu  esguard  a  mi  sols  veus.  Victoria 
sobre  el  teu  Deu,  victorià;  ets  meu,  meu;  ara 
t'he  pres;  ets  meu,  sols  meu,  ben  meu. 

EL  JOVE  CRISTIÀ  (COm  ü  foll) 

Menteixes ; 
jo  soc  de  Crist,  no  més  de  Crist.  Oh  Mestre, 
sé  tes  paraules.  Si  tos  ulls  són  causa 
de  foll  pecat,  arrenca-lsü 

Té!! 
{Agafant  les  agulles  que  Veturia  havia  deixat 
sobre  la  taula  se  les  clava  als  ulls,  sense  que 
la  dóna  sigui  a  -temps  d'impedir-ho.  Ell  resta 
pantejant  repenjat  sobre  la  taula.  Veturia,  que 
ha  volgut  impedir  l' acte  d'ell,  llançant  un  xiscle 
agudíssim  ha  caigut  sense  sentits  als  seus  peus. 
L  larga  pausa.  Un  dolorós  silenci,  sols  trencat 
pel  crepitar  dels  llums;  la  nit  ja  ha  caigut, 
1  sota  el  cel  estelat,  que  s'ovira  sobre  la  te- 
rraça,  sembla  que'l  vent  porta  un  clam  perdut 
de  carnatge...  Després  encara  una  quietut  més 
alta.  Ell,  lentament,  alça  la  faç  horrible,  co- 
berta de  la  sang  dels  seus  ulls  ferits,  que  li 
omple  les  mans  i  li  cau  sobre' I  pit.  Apar,  com 
si  no  pogués  parlar  per  la  sofrença.  Amb  les 
mans  se  repenja  sobre  la  taula,  i  lentament 
s'alça,  en  tota  la  majestat  del  terrible  sacrifici; 

als  seus  peus,  la  dóna  caiguda  en  terra,  roman 
immòbil;  la  gran  cabellera  extesa  es  com  una 
clapa  de  sol  tardoral,  com  el  caliu  de  la  fo- 
guera encar palpitanta  de  l'Aphrodita  vençuda 
que  embolcallen  les  ombres  de  la  nit.  Ell  extén 
els  braços  en  la  tenebra;  vol  caminar  enda- 
vant, mes  no  gosa;  després  escolta  a  l'entorn, 
i  la  gran  quietut  l'estrem  d'una  esgarrifança. 
A  la  fi  diu:) 

Tenebra, 
silenci  entorn,  silenci  de  les  tombes 
abandonades.  I  en  el  rostre  sento 
la  sang  dels  ulls  que  jo  he  ferit;  la  sento 
dessobre  de  les  mans;  al  pit  la  sento, 
i  en  el  dolor  terrible  que'm  flagella 
es  com  un  bàlsem  eixa  sang  vessada 
que  ha  confortat  mon  cor...  Oh  Crist!  jo't  dono 
mercès,  car  m'has  portat  una  gran  força 
en  la  vacilació...  (Una pausa.) 

Entorn  silenci; 
la  veu  d'aquella  dóna  s'es  finida? 

{Mentres  ell  parla,  la  dóna  alça  el  cap  i  sanglo- 
tant va  incorporant-se  lentament  fins  a  quedar 
de  genolls  davant  del  cec.  Els  seus  sanglots 
van  devenint  més  forts,  fins  ofegar  les  pa- 
raules d'ell. ) 

Oh  Deu!  jo't  remercío.  Deu  qui  dones 
al  cor  la  força  enmitg  l'asprosa  lluita,1 
llum  que  en  la  nit  t'encens  i  a  l'infant  guies 
perdut  dintre  la  selva;  Deu  qui  menes 
en  la  tempesta  al  nàufreg  vers  la  costa: 

dintre  la  fosquetat  jo  pressenteixo 
ta  llum  més  clara,  més  radiant,  la  pura 
simplicitat  que  a  tu  dèu  acoGtar-me; 
pren  ara  mon  esprit  com  una  vesta 
puríssima  de  lli.  La  sang  vessada 
ha  dut  al  cor  la  pau;  dintre  la  Gracia, 
mon  ànima  es  un  llir  que  a  tu  s'eleva, 
i  aquest  dolor  t'ofrena  com  un  baume. 

VETURIA  {sanglotant  fortament) 

Oh  digue-m!  Quin  Deu  es  aquest  que't  dona 
potença  tal  contra  la  teva  vida? 
Soc  caminant  perdut  en  la  tenebra 
que  pressenteix  la  llum. 

EL  JOVE  CRISTIÀ 

I  ara  tu  plores, 
i  gemegant  demanes  que  jo't  parli 
de  nostre  Deu,  d'aquell  que  a  tots  ens  crida 
i  ens  obre  els  braços,  amorosos  sempre? 
Oh  dóna!  En  la  tenebra  visió  santa 
se'm  mostra.  Jo'l  veig  dalt  del  cim;  el  volten 
les  multituts,  i  amb  dolça  veu  els  parla, 
Ameu  els  vostres  enemics,  la  vostra 
benedicció  dèu  als  qui  us  malheien, 
feu  bé  a  tots  aquells  qui  us  aborreixen, 
i  una  oració  de  vostre  cor  s'elevi 
per'tots  qui  us  perseguien  i  afrontaven. 
Què  val  l'amar  a  aquells  que  també  us  amen? 
I  si  el  perdó  doneu  als  qui  vos  feren 
ultratge,  perdonats  també  vosaltres 

sereu  del  Pare  celestial.  Oh  dóna! 
mon  Deu  es  sols  amor,  perdó  i  justícia. 

VETURIA 

Mes  aquest  Deu  en  contra  meva  sa  ira 
furiosa  llançarà,  car  jo  soc  causa 
de  ta  dissort. 

EL  JOVE  CRISTIÀ 

Oh,  no!  Car  ell  perdona 
com  te  perdono  jo.  Aquell  qui  el  cerca 
el  trobarà. 

VETURIA 

Tos  ulls  encara  sagnen, 
crudel  dolor  contrau  encar  ton  rostre, 
i  no'm  tens  odi,  i'm  dius  tu  que'm  perdones 
i  que  ton  Deu  també'm  perdona? 

EL  JOVE  CRISTIÀ 

Dubtes 
encar? 

VETURIA  {plorant  amb  desesper) 

Oh,  porta-m  al  teu  Deu;  que  ell  torni 
a  mon  esprit  la  calma... 

EL  JOVE  CRISTIÀ 

Crida-1,  crida-1 
amb  tota  fe... 

VETURIA 

Jo  guiaré  tes  passes 

d'avui  en  endavant,  i  allà  ont  trepitgen 
tos  peus,  hi  posaré  mos  besos. 

EL  JOVE  CRISTIÀ 

Crida-l 
al  Crist,  crida-l  amb  fe... 

VETURIA  {presa  d'exaltació) 

Oh,  sí!  Jo't  prego. 
Deu  ignorat,  per  eixa  sang  vessada 
per  culpa  meva,  per  la  sang  que  mulla 
son  rostre  i  ha  caigut  sobre  ma  testa, 
per  el  sofrir  que  ha  destroçat  son  ànima, 
per  tot  el  penedir  que  a  mi  em  destroça 
el  cor.  Pietat,  pietat! 


EL  JOVE  CRISTIÀ 

Oh  Deu,  escolta- 


son  prec. 


VETURIA 


Pietat,  pietat;  jo  vull  que'm  prengui-s 
com  una  esclava,  car  la  meva  vida 
t'ofreno  jo,  si  cal,  perquè  guareixis 
d'eix  hom  tots  els  dolors. 

EL  JOVE  CRISTIÀ  {Amb  un  crit  de  joia) 

Oh!  beneïda 
tu  siguis. 
{Una  gran  pausa;  ella  s'alça  i  s'acosta  al  cec) 

VETURIA 

I  rencunia  en  contra  meva 
no  servaràs? 

EL  JOVE  CRISTIÀ 

Oh  no! 

VETURIA 

I  fins  amar-me 
podràs? 

EL  JOVE  CRISTIÀ 

En  Crist,  oh  dóna!,  t'he  amat  sempre. 
{De  sobte  s'ou  com  una  remor  molt  llunyana  de 
multitüt  revolta.  Ella  l'agafa  per  les  mans  i  el 
condueix  amb  gran  dolcesa  fins  a  una  cadira, 
ont  ell  s'hi  deixa  caure  com  anorreat  de  do- 
lor. L'actitüt  d'ella  davant  del  jove  cristià, 
humilissima  sempre.  Ja  ha  caigut  la  nit.  De 
prompte  les  dugués  esclaves  entren  correus, 
esfereïdes.) 

EOS 

Oh  Domina,  fugim ! 

l' ESCLAVA  SÍRIA 

Cap  ací  venen. 

EOS 

Ho  saben  tot! 

L'eSCLAVA  SÍRIA 

I  criden:  A  les  feres 
dèu  el  cristià  laquella  qui  l'amaga! 

vETURiA  (com  delirant) 

Per  ell!!  Venen  per  ell!!  Oh!  defensar-nos 
caldrà,  caldrà  fugir! 
( Va  sentint-se  el  soroll  d'una  multitut  que  s'a- 
tança  revoltada.) 

EOS 

Eix  hom  demanen. 

l'esclava  sirià 
Volen  occir-lo! 

EOS 

Es  Critó  qui  els  mena: 
nostre  esclau  jardiner! 

VETURIA 

Ah!  el  miserable 
ens  ha  venut!! 
{Ell  escolta  amb  anhel  infinit.  Entra  Plauci  pre- 
cipitadament) 

plauci 
Veturia,  cal  que  llencis 
aqueix  home  a  les  turbes. 

VETURIA 

Mai!  Sa  vida 
defensaré  amb  la  meva! 

PLAUCI 

Revoltada 
la  plebs  demana,  folla  de  rencunia, 

la  vida  d'aquest  hom,  i  en  contra  teva 
crida  també.  Cal,  doncs,  salvar-te... 

EOS 

Llença-l 
oh  Domina! 

l' ESCLAVA  SIRlA 

Tots  morirèm! 
(La  multitut  invisible  ha  arribat  al  peu  de  la  te- 
rraça;  s'ovira  la  resplandor  rojenca  de  les 
feies  i  s'ouen  els  seus  crits  terribles  com  un 
vent  de  tempesta.) 

LA  MUITITUT 

Doneu-se'l! 
A  la  mort  el  cristià! 

Que  mori! 

Mori! 
{Prossegueixen  els  crits  de  la  multitut,  i  mentres- 
tant Veturia  diu:) 

VETURIA 

Mai!  que  primer  totes  les  ires  d'eixos 
ubriacs  en  contra  meva  se  deslliguin. 

PLAUCI 

Horror,  si  es  cec!! 

{Atançant-se  al  cristià  intenta  agafar-lo.) 
Jo'l  donaré  a  les  turbes! 

VETURIA 

{Amb  un  crit  terrible  s'interposa  a  Plauci.) 

Arreraü  Arreraü  Eix  home  per  vosaltres 
ara  es  sagrat! 

EL  JOVE  CRISTIÀ 

{Llavors  s'alça  com  a  boig,  i  diu,  a  grans  crits, 
entre  l' udolar  de  la  multitut  que  va  acostant-se.) 

Oh,  no!!  Deixa  que'm  portin! 
La  Mort,  gloriosa  Mort  es  la  que'm  crida! 
Què'm  fa  el  morir  si  ja  una  vida  eterna 
de  llums  i  resplendors  a  mi  s'ofrena? 
Si  moro  per  el  Crist,  perquè  tu  ara, 
oh  dóna!,  vols  lliurar-me  dels  que'm  criden? 

{Creix  la  remor.) 
Es  eixa  mort  com  una  gran  foguera 
que  purifica  totes  nostres  culpes, 
i  ens  obra  pas  a  una  altra  vida  nova 
ont  en  l'amor  del  Crist  tots  els  electes 
s'abracen  entonant  himnes  de  joia! 

( Veturia  va  seguint,  com  presa  de  follia  i  amb 
creixent  entusiasme,  les  paraules  d'ell.) 
Ja  vinc!  Ja  vinc,  oh  plebs!  Jo  ací't  confesso, 
oh  Crist,  tu,  fill  de  Deu,  tu,  qui  donares 
per  redempció  dels  homes  ta  sang  tota, 
obre-m  tos  braços!  dona  a  ma  veu  forces 
per  que,  en  el  greu  patir,  no  defalleixi 
i  mori  confessante. 

( Va  per  córrer  cap  a  la  multitut.  Llavors  Veturia 
se  li  abraça,  i  diu:) 

VETURIA 


I  jo  amb  tu  sempre 
en  mort  i  en  vida  vull  seguir-te. 

EL  JOVE  CRISTIÀ 

'M  crida 
el  Crist! 

VETURIA 

I  amb  tu  l'amor  me  té  lligada! 

El,  JOVE  CRISTIÀ 

Vaig  a  la  Mort! 

VETURIA 

I  en  ella  vull  seguir-te! 
{En  aquest  instant  la  multitut,  en  espantosa  con- 
fusió, invadeix  el  fons.) 

LA  MULTiTUT 

A  la  mort  el  cristià ! 

Que  mori! 

Mori! 
{Plauci  vol  interposar-se  entre  tots  dos;  al  crií 
terrible  de  Veturia  tant  el  senador  com  la  mul- 
titut se  deturen.) 

VETURIA 

Arrera,  oh  Plauci!,  feu-se  tots  arreraü 
( Veturia  i  el  jove  cristià  han  arribat  fins  a  la 
plebs;  llavors  Veturia  diu,  a  grans  crits:) 
Aquí  ens  teniu !  Com  ell  al  Crisi  confesso; 
cristiana  soc! 


i 


preneu! 

EL  JOVE  CRISTIÀ 

Miracle ! 

VETURIA 

Nostra  vida 

EL  JOVE  CRISTIÀ 

Per  Cristü 

VETURIA 

Per  ton  amor!! 


LA   MULTITUT 

—  Mateu-los! 
—  A  mort! 

—  A  mort ! 

—  Sens  compassió! 

—  A  les  feres! 

{Se  llencen  contra  la  multitut,  que'ls  envolta  i'ls 
arrocegue.  Plauci,  que  ha  avençat  fins  la  te- 
rraça,  se  tapa  el  rostre  horroritzat;  les  escla- 
ves cauen  de  genolls,  llençant  xiscles  horri- 
bles. Alfons,  tumulte  indescriptible.) 

finís  traqcedia 


OBRES  DE  L'AUTOR 

Tribut  al  mar  (tragèdia,  1911).    .    una  pesseta 
£■///// í/e  Cnsí  (tragèdia,  1912).    .    una  pesseta 


DE  PRÒXIMA  SORTIDA 

Serenitat  (volum  de  poesies). 

Periandre  (tragèdia,  tres  actes). 

La  princesa  Eriselda  (llegenda  en  forma  dramà- 
tica, un  pròleg  i  quatre  episodis). 

